MUNICIPIUL TÎRGU-MUREŞ
ROMÂNIA – 540026 Tîrgu-Mureş, Piaţa Victoriei nr. 3
Tel: 00-40-265-268.330Fax: 00-40-265-269.571
e-mail: secretar@tirgumures.ro www.tirgumures.ro 

Nr.  69.760   din  20  noiembrie  2018    

A N U N Ţ

Municipiul Tîrgu Mureş, în conformitate cu prevederile art. 7 din Legea nr.52/2003 privind transparenţa decizională în administraţia publică, îşi face publică intenţia de a aproba printr-o hotărâre   schimbarea denumirii Școlii Gimnaziale nr. 7 din Municipiul Târgu Mureș în Școala Gimnazială Teleki Sámuel.

Proiectul de hotărâre este publicat, din data de 20 noiembrie 2018, pe site-ul Municipiului Tîrgu Mureş: www.tirgumures.ro şi afişat la sediul instituţiei din Tîrgu Mureş, P-ţa Victoriei, nr.3.

Cei interesaţi pot trimite în scris propuneri, sugestii, opinii care au valoare de recomandare, până la data de 30 noiembrie  2018, la sediul Municipiului Tîrgu Mureş sau prin e-mail: secretar@tirgumures.ro.

p. Secretarul  Municipiului  Tîrgu Mureş,
Director executiv D.J.C.A.A.P.L.
Cătană Dianora-Monica

R O M Â N I A								 	
JUDEŢUL MUREŞ            			
CONSILIUL LOCAL MUNICIPAL TÎRGU MUREŞ   		
Nr. __________  din ______________ 2018

E X P U N E R E     D E     M O T I V E 
privind schimbarea denumirii Școlii Gimnaziale nr. 7 din Municipiul Târgu Mureș în Școala Gimnazială Teleki Sámuel

În municipiul Târgu Mureș conviețuiesc în mod pașnic și în bună înțelegere mai multe etnii de mai multe secole. Târgu Mureșul este caracterizat de respectul reciproc, de păstrarea identității culturale a diferitelor etnii, care alcătuiesc un amalgam de bogăție cultural-artistică.
Comunitatea locală, de-a lungul secolelor și-a lăsat amprenta în orașul nostru prin clădiri devenite monumente istorice, dar și prin atribuire de denumiri unor străzi, piețe și școli cu semnificație mare pentru istoria orașului.
În semn de omagiu faţă de acele personalități care au contribuit în dezvoltarea culturală, istorică, artistică și științifică a Târgu Mureșului unele școli poartă numele acestor personalități. Din cele 35 de unităţi de învăţământ de stat cu personalitate juridică din oraș 17 poartă denumiri după personalități românești, doar 4 au fost denumite după personalități maghiare, iar restul au denumiri neutrale sau denumiri după personalități de alte etnii.
În prezent, Școala Gimnazială Nr.7 este singura școală din orașul Târgu Mureș care nu este denumită după nici o personalitate, iar ținând cont de componența etnică a orașului care nu se reflectă în denumirea școlilor propunem schimbarea denumirii Școlii Gimnaziale nr. 7 din Municipiul Târgu Mureș în Școala Gimnazială Teleki Sámuel.
Teleki Samuel s-a născut la Dumbrăvioara în anul 1845. Primele cuvinte le‑a învaţat în familie, la Dumbrăvioara, apoi a urmat şcoala primară din Târgu Mureș (1852–1856), Liceul Confesional din Cluj (1856–1860) apoi studiile superioare la universitățile din Göttingen și Berlin (1860–1866), unde a studiat ştinţele naturale, ambele din Prusia, având ca lucrare de licenţă „Animale și plante pe cale de dispariţie de pe continentul european”. 
	Avea un suflet mare, ajutând oameni, indiferent de condiţia socială sau naţionalitate. În acest sens a reuşit să îşi facă numeroşi prieteni, cum ar fi Rudolf de Habsbourg , Leopold II al Belgiei, Ismail Paşa, Umberto I al Italiei, chiar şi simplii locuitori de pe domeniile sale nobilare. Numeroşi români din afara Carpaţilor au primit aprecierea şi ospitalitatea, cum ar fi Mircea Heliade Rădulescu, Vasile Alecsandri, Mihail Kogălniceanu, Grigore Vârnav şi Dimitrie Ghika‑Comăneşti. 
	La sugestia lui Dimitrie-Ghica-Comănești, Teleki a facut pregătiri intense pentru expediţia din Africa de Est. Pe muntele Kilimanjaro a ajuns doar la o altitudine de 4230 m, fiind nevoit să revină înapoi la tabără din cauza temperaturii scăzute. Coborând de pe Kilimanjaro, a păşit pe muntele Kenya, botezând o serie de locuri din Africa, cum ar fi vulcanul Teleki, lacurile Rudolf şi Stefania. În cinstea sa, localnicii au botezat o plantă cu numele său: Lobelia teleki. Aici, Samuel Teleki a făcut observaţii asupra climei, vegetaţiei şi faunei, colectând 423 de obiecte etnografice, animale împăiate şi plante exotice, în special cu ajutorul triburilor Maasaii şi Kikuyu, aducând în Transilvania o valoroasa colecţie. Din Kenya, a revenit la Aden, cercetând Etiopia. Revenit acasă, Samuel Teleki a oferit informatii pretioase lul Dimitrie Ghica– Comăneşti privind Africa de Est, oferindu‑se chiar să îl sprijine material în această expediţie.
Revenit în Europa în primăvara anului 1896, Samuel Teleki se va ocupa de acum de participarea la vânătoare şi înfiinţarea de parcuri pentru ocro‑ tirea biosferei, cum ar fi cele de la Dumbrăvioara‑Mures, Pribeşti‑Arad şi Posmus–Bistriţa. Samuel Teleki s‑a stins din viaţă la 3 octombrie 1916, fiind înmormantat în localitea Gorneşti‑Mureş, în cripta familiei.

Ținând cont de cele expuse, propunem Consiliului local Tîrgu Mureș spre aprobare alăturatul proiect de hotărâre.

					Iniţiatori, consilieri locali

R O M Â N I A									proiect
JUDEŢUL MUREŞ
CONSILIUL LOCAL MUNICIPAL TÎRGU MUREŞ

H O T Ă R Â R E A     nr. ________
din _____________________  

privind schimbarea denumirii Școlii Gimnaziale nr. 7 din Municipiul Târgu Mureș în Școala Gimnazială Teleki Sámuel

Consiliul local municipal Târgu Mureş, întrunit în şedinţă ordinară de lucru,

	Văzând Expunerea de motive nr.    din        2018,  prezentată de grupul de consilieri locali aparținând UDMR, privind schimbarea denumirii Școlii Gimnaziale nr. 7 din Municipiul Târgu Mureș în Școala Gimnazială Teleki Sámuel,

În temeiul art. 36, alin. (5) lit. „d”, art. 45, alin. (1) şi art. 115, alin. (1), lit. „b” din Legea nr. 215/2001 privind administraţia publică locală, republicată,
Având în vedere prevederile art.2 lit. d.) şi art. 3 alin. 1) din Ordonanţa de Guvern nr. 63/2002 privind atribuirea sau schimbarea de denumiri, cu modificările şi completările ulterioare, precum și Ordinului nr. 6564 / 2011 al ministrului Educației, Cercetării, Tineretului și Sportului,

H o t ă r ă ş t e :

Art.1.  Se aprobă schimbarea denumirii Şcolii Gimnaziale Nr. 7 din Municipiul Târgu-Mureş în „Şcoala Gimnazială Teleki Sámuel” .

        Art.2. Cu aducerea la îndeplinire a prezentei hotărâri se încredinţează Direcţia Şcoli, Compartimentul Arhitect Şef şi primarul municipiului  Tîrgu Mureş, domnul dr. Dorin Florea.

Art. 3. În conformitate cu prevederile art. 19 alin. (1) lit. e) din Legea nr. 340/2004, republicată, privind Instituția Prefectului și art. 3 alin (1) din Legea nr. 554/2004, legea contenciosului administrativ, prezenta Hotărâre se înaintează Prefectului Județului Mureș, pentru exercitarea controlului de legalitate. 

 Viză de legalitate
     p. Secretarul municipiului Tîrgu Mureş
                   Jrs. Catana Dianora Monica